(ສພຊ) ວັນທີ 24 ສິງຫາ 2018 ທີ່ຫ້ອງປະຊຸມສະພາແຫ່ງຊາດ (ຫລັກ 6) ນະຄອນຫລວງວຽງຈັນ ໄດ້ມີພິເປີດຂະບວນການຈັດຕັ້ງປະຕິບັດຄຳຂວັນ ແລະ ຂໍ້ແຂ່ງຂັນ 3 ດີ ຂອງຄະນະບໍລິຫານງານສະຫະພັນແມ່ຍິງສະພາແຫ່ງຊາດ ໄລຍະທີ II (2018-2020) ໂດຍການເປັນປະທານຂອງທ່ານ ນາງ ມະນີວັນ ເຢຽປາວເຮີ ຮອງປະທານກຳມາທິການວັດທະນະທຳ-ສັງຄົມ ທັງເປັນປະທານຄະນະບໍລິຫານງານແມ່ຍິງສະພາແຫ່ງຊາດ; ເຂົ້າຮ່ວມມີທ່ານ ນາງ ສີໃສ ລືເດດມູນສອນ ຮອງເລຂາຄະນະພັກ ຮອງປະທານສະພາແຫ່ງຊາດ, ທ່ານ ນາງ ບົວຈັນ ສີຫານາດ ຮອງປະທານສູນກາງສະຫະພັນແມ່ຍິງລາວ; ມີຕາງຫນ້າອົງການຈັດຕັ້ງມະຫາຊົນ, ຮອງປະທານຄະນະບໍລິຫານງານສະຫະພັນແມ່ຍິງ, ບັນດາຫົວຫນ້າ-ຮອງຫົວໜ້າຫນ່ວຍສະຫະພັນແມ່ຍິງ ແລະ ສະມາຊິກສະຫະພັນແມ່ຍິງພາຍໃນສະພາແຫ່ງຊາດເຂົ້າຮ່ວມ.
ທັງນີ້, ກໍເພື່ອເປັນການປັບປຸງການເຄື່ອນໄຫວວຽກງານຂອງອົງການຈັດຕັ້ງສະຫະພັນແມ່ຍິງສະພາແຫ່ງຊາດ ໃຫ້ກ້າວໄປສູ່ຄຸນນະພາບ, ມີປະສິດທິພາບສູງກວ່າເກົ່າ ແລະ ມີການເຕີບໃຫຍ່ຂະຫຍາຍຕົວຂຶ້ນເລື້ອຍໆ ທັງເປັນການປຸກລະດົມ ແລະ ຊຸກຍູ້ໃຫ້ສະມາຊິກສະຫະພັນແມ່ຍິງທົ່ວສະພາແຫ່ງຊາດ ປະກອບສ່ວນຢ່າງຕັ້ງໜ້າເຂົ້າໃນຂະບວນການຈັດຕັ້ງປະຕິບັດ “ຂໍ້ແຂ່ງຂັນ 3 ດີ” ຕິດພັນກັບການຈັດຕັ້ງປະຕິບັດຂໍ້ແຂ່ງຂັນ “ຮັກຊາດ ແລະ ພັດທະນາ” ໃຫ້ເປັນຂະບວນການຟົດຟື້ນຕິດພັນກັບການປັບປຸງອົງການຈັດຕັ້ງສະຫະພັນແມ່ຍິງສະພາແຫ່ງຊາດ ໃຫ້ປອດໃສ, ເຂັ້ມແຂງ, ໜັກແໜ້ນ ຕາມແຜນການຂອງສູນກາງສະຫະພັນແມ່ຍິງລາວກຳນົດໄວ້; ເພື່ອໃຫ້ສະມາຊິກສະຫະພັນແມ່ຍິງພາຍໃນສະພາແຫ່ງຊາດ ຍົກສູງຈິດໃຈຮັກຊາດ, ຮັກລະບອບປະຊາທິປະໄຕປະຊາຊົນ, ຍົກສູງສະຕິຊາດ, ສະຕິເຄົາລົບລັດຖະທຳມະນູນ, ກົດໝາຍ, ເປັນເຈົ້າຕົນເອງ, ສ້າງຄວາມເຂັ້ມແຂງດ້ວຍຕົນເອງ, ສ້າງຄວາມສາມັກຄີເປັນປຶກແຜ່ນ, ມີນ້ຳໃຈປະຢັດມັດທະຍັດ, ມີຄວາມດຸໝັ່ນຂະຫຍັນຮ່ຳຮຽນ, ມີການພັດທະນາຕົນເອງຢ່າງຮອບດ້ານ ແລະ ມີແບບແຜນດຳລົງຊີວິດທີ່ດີ, ການພົວພັນໃນຄອບຄົວ ແລະ ສັງຄົມ ສອດຄ່ອງກັບຮີດຄອງປະເພນີອັນງາມຂອງຊາດ ແລະ ລະບຽບກົດໝາຍ ແລະ ທັງປັນການສ້າງຂະບວນການຕ່າງໆຢູ່ພາຍໃນສະພາແຫ່ງຊາດ ໃຫ້ມີຄວາມຟົດຟື້ນ ແລະ ມີເນື້ອໃນໜັກແໜ້ນ, ຕໍ່ເນື່ອງ ແນໃສ່ຊອກໃຫ້ໄດ້ການຈັດຕັ້ງ ແລະ ບຸກຄົນດີເດັ່ນ ເພື່ອປະຕິບັດນະໂຍບາຍຍ້ອງຍໍຢ່າງຖືກ ຕ້ອງຊັດເຈນ.
ໃນພິທີເປີດທ່ານ ນາງມະນີວັນ ເຢຍປາວເຮີ ໄດ້ກ່າວວ່າ: ສະຫະພັນແມ່ຍິງສະພາແຫ່ງຊາດ ແມ່ນເປັນອົງການ ຈັດຕັ້ງໜຶ່ງ ຄືກັບອົງການຈັດຕັ້ງມະຫາຊົນອື່ນໆຂອງສະພາແຫ່ງຊາດ ທີ່ຢູ່ພາຍໃຕ້ການຊີ້ນໍາ-ນໍາພາ ແລະ ໄດ້ຮັບການອົບ ຮົມບົ່ມເພາະຈາກຄະນະພັກ, ຄະນະປະຈໍາສະພາແຫ່ງຊາດ ແລະ ສູນກາງສະຫະພັນແມ່ຍິງລາວ ເຊິ່ງຕະຫລອດໄລຍະ ທີ່ຜ່ານມາ ສະຫະພັນແມ່ຍິງສະພາແຫ່ງຊາດໄດ້ມີການປະສົມທົບແໜ້ນ ແລະ ຄຽງບ່າຄຽງໄລ່ ກັບບັນດາອົງການຈັດ ຕັ້ງມະຫາຊົນຂອງສະພາແຫ່ງຊາດ ກໍຄືອົງການຈັດຕັ້ງສັງຄົມ ແລະ ອົງການຈັດຕັ້ງສາກົນອື່ນໆ ທີ່ກ່ຽວຂ້ອງອ້ອມຂ້າງສູນ ກາງ ເພື່ອຈັດຕັ້ງປະຕິບັດພາລະບົດບາດ, ສິດ ແລະ ໜ້າທີ່ຂອງອົງການຕົນ ເຂົ້າໃນການເປັນເສນາທິການໃຫ້ແກ່ຄະນະ ພັກ, ຄະນະປະຈໍາສະພາແຫ່ງຊາດ ແລະ ສູນກາງສະຫະພັນແມ່ຍິງລາວ; ໄປພ້ອມກັບການປະຕິບັດພາລະບົດບາດນັ້ນ, ສະມາຊິກສະຫະພັນແມ່ຍິງສະພາແຫ່ງຊາດຈໍານວນໜຶ່ງ ຍັງໄດ້ເຄື່ອນໄຫວປະຕິບັດໜ້າທີ່ວຽກງານຢ່າງຕັ້ງໜ້າ ຢູ່ໃນລະ ບົບການເມືອງຂັ້ນສູງຂອງພັກ-ລັດ, ເຂົ້າຮ່ວມປັບປຸງຕິດຕາມກວດກາ ແລະ ຊຸກຍູ້ການຈັດຕັ້ງປະຕິບັດແຜນພັດທະນາ ເສດຖະກິດ-ສັງຄົມຂອງຊາດ, ແຜນງົບປະມານແຫ່ງລັດ ແລະ ບັນດາມະຕິຕ່າງໆ ທີ່ກອງປະຊຸມສະພາແຫ່ງຊາດໄດ້ ຮັບຮອງເອົາ, ເຂົ້າຮ່ວມເຄື່ອນໄຫວວຽກງານຂະບວນການອື່ນໆ ຕາມທິດຊີ້ນໍາຂອງຄະນະພັກ ຕາມທີ່ຄະນະເລຂາທິ ການສະພາແຫ່ງຊາດ, ບັນດາອົງການຈັດຕັ້ງມະຫາຊົນພາຍໃນສະພາແຫ່ງຊາດ, ອົງການຈັດຕັ້ງທາງສັງຄົມ ແລະ ອົງການ ຈັດຕັ້ງສາກົນທີ່ກ່ຽວຂ້ອງອ້ອມຂ້າງສູນກາງໄດ້ຈັດຂຶ້ນ ເຊິ່ງທັງໝົດນັ້ນໄດ້ເປັນການປະກອບສ່ວນອັນສໍາຄັນເຂົ້າໃນການ ຈັດຕັ້ງປະຕິບັດພາລະບົດບາດຂອງສະພາແຫ່ງຊາດ ໃຫ້ມີຜົນສໍາເລັດເປັນກ້າວໆມາ.
ກອງປະຊຸມຄັ້ງນີ້, ຜູ້ເຂົ້າຮ່ວມກອງປະຊຸມໄດ້ຮັບຟັງບົດສະຫລຸບຕີລາຄາການຈັດຕັ້ງປະຕິບັດຂໍ້ແຂ່ງຂັນ 3 ດີ ແລະ ແຜນການຈັດຕັ້ງປະຕິບັດຂໍ້ແຂ່ງຂັນ 3 ດີ ຂອງສະຫະພັນແມ່ຍິງສະພາແຫ່ງຊາດ ໄລຍະປີ 2018-2020; ພ້ອມ ດຽວກັນນັ້ນ, ຕາງຫນ້າຫນ່ວຍສະຫະພັນແມ່ຍິງພາຍໃນສະພາແຫ່ງຊາດຂຶ້ນຈັບມືເພື່ອຮັບເອົາຂໍ້ແຂ່ງຂັນດັ່ງກ່າວນຳໄປຈັດຕັ້ງປະຕິບັດ.
ໂອກາດດຽວກັນນີ້, ຍັງໄດ້ຮັບຟັງການໂອ້ລົມຈາກທ່ານ ນາງ ສີໃສ ລືເດດມູນສອນ ແລະ ທ່ານ ນາງ ບົວຈັນ ສີຫານາດ, ເຊິ່ງທັງສອງທ່ານໄດ້ເນັ້ນຫນັກໃຫ້ສະມາຊິກແມ່ຍິງເອົາໃຈໃສ່ໃນປະຕິບັດຂໍ້ແຂ່ງຂັນ 3 ດີ ໃຫ້ປາກົດຜົນເປັນຈິງ ແລະ ສາມາດສ້າງໄດ້ແມ່ຍິງສາມດີໃນທົ່ວສະພາແຫ່ງຊາດ.
(ນາງ ອາລິນ ສຸພິມມະປະດິດ)
ກວດແລ້ວ, August 28, 2018
ບຸນເກີດ ວົງໄຊຍາ